Sarah Viktoria Frick

D **Sarah Viktoria Frick** (* 28. Juli 1982 z Khuur) isch e schwyzerisch-liachtastaanischi Schauspiileri. E Name gmacht het si si dur iri Zämenaarbet mit em dytsche Theaterreschiseer David Bösch. Syter anne 2009 isch si Mitgliid vum Ensemble vum Wiener Burgtheater.

## Biografy
D Frick isch e Doochter vun eme tächnische Zaichner un isch in ere chlaine Ortschaft mit drei eltere Gschwischtrig ufgwagse, wu alli drei in chinschtlerischi Beruef gange sin. D Sarah Viktoria Frick het uurspringli Hebamme welle gee, speeter Muureri. Wu si s Gimnasium im Alter vu 16 Johr abbroche ghaa het, het si druf ai Summer uf ere Rinderalp gschafft. Dur Bsuech vu Laietheateruffierig vu lokaale Verain, wu unter anderem iri Schweschter mitgmacht ghaa het, isch d Frick uf d Schauspiilerei chuu un het si bi Schauspiilschuele z Bärn, z Züri un z Minche bewoorbe. Mit 17 Joor isch si bim Voorsprächge vu dr Minchner Otto-Falckenberg-Schuel bis in d Ändrundi chuu, wu si aber as z jung abgläänt wooren isch. Bal druf isch d Frick an dr Hoochschuel fir Musik un Theater Züri aagnuu woore.

In dr Zyt vu ire Schauspiiluusbildig z Züri het d Frick dr David Bösch chännegleert, wu an dr nämlige Hoochschuel sy Reschystuudium gmacht het. Dr Bösch het si mit verschiidene Kommilitone*ne in syre freie Büchner-Variante *Leonce und Lena – a better day* bstetzt. Fir di wyybli Hauptroll vu dr Lena het d Frick dr Daarstellerbryys uf em Dräffe vu dytschsproochige Schauspiilstudänt*ne z Graz 2003 gwunne. Im nämlige Joor het si iri Schauspiiluusbildig mit em Diploom abgschlosse un isch mit em Feerderbryy vu dr Theaterhoochschuel vu Züri, em Oprecht-Bryys, uuszaichnet woore. Doodruf het si Gaschtengaschmänt ghaa am Theater am Nöimärt Züri (as Andreja in *Familiengeschichte Belgrad* vu dr Biljana Srbljanović) un am Stadttheater Bärn, wu si unter anderem d Mitzi in *Der Drang* vum Franz Xaver Kroetz gsoiilt het, wider unter dr Reschy vum David Bösch.

Anne 2005 isch d Frick em David Bösch as fescht Ensemblemitgliid ans Schauspiil Essen noogange, wu si au uf di friejere Studiekollege*ne un Bösch-Daarsteller*ne Lukas Graser un Nicola Mastroberardino droffen isch. Mit em Reschiseer dailt d Frick no aigene Aagaabe dr glyych Humoor un e ähnligi Fantasy im Spiil mit dr Gschiichte, wu mer wett verzelle. Si isch noodisnoo zue dr Muuse vum Bösch woore, wu si in iiber eme Dutzed Theaterstugg bstetzt het. Dr Frick giltet as improvisazioonsfraidig, ire Spiil as modäärn mit Lyybyysatz. Glyychzytig het si z Essen e Vorlieb fir wiiderspänschtig Figuure bzw. radikaali Ussesyter*ne entwickelt (*„Die Figuren müssen schon eine kleine Störung haben, damit ich sie richtig gern habe“*). Erfolg ghaa het d Frick scho in dr eerschte Inszenierig vum Bösch s z Essen. In syre Versioon vu s Shakespeares *Ein Sommernachtstraum* (2005) het si dr Puck as drotzige Teenager un Horrorfilm-Fan daargstellt, was ere dr Noowugsdaarstellerbryys vu dr nordrhyy-weschtfäälische Kritiker yybrocht het. Em Bösch sy Versioon vu *Liliom* vum Ferenc Molnár (2007), wu si d Julie gee het, isch im Johr druf zur beschte Inszenierig z Nordrhyy-Weschtfaale uusgweelt wore. Si het au em Heinrich von Kleist sy *Käthchen von Heilbronn* (2006) as modäärni Stalkeri interpretiert, d *Antigone* vum Sophokles (2008) as puberteeri Amoklaiferi.

Anne 2009 isch d Frick as Ensemblemitgliid an s Wiener Burgtheater gwägslet un isch druf vu dr eeschtryychische Daageszytig *Die Presse* as inträssanteschte Neizuegang vum Intendant Matthias Hartmann gwäärtet woore. Scho ire Yystand mit mit verschiidene Rolle in *Adam Geist* vu dr Dea Loher (2009), wiider unter dr Reschy vum David Bösch, het ere dr Nestroy-Theaterbryys as beschti Noowugsschauspiileri yybrocht. In dr Spiilzyt 2010/11 het si unter anderem d Titelroll in s Bertolt Brechts *Die heilige Johanna der Schlachthöfe* (Reschy: Michael Thalheimer) un d Beppi in s Franz Xaver Kroetz’ *Stallerhof* (Reschy: David Bösch) gspiilt. Di letschtgnännt Roll, vum *Standard* as *„großes Kunststück“* globt woore, het ere 2011 dr Nestroy-Theaterbryys as beschti Schauspiileri yybrocht.

2013 un 2014 isch d Sarah Viktoria Frick as *Gute Werke* in dr „Jedermann“-Inszenierig bi de Salzburger Feschtspiil uf dr Bihni gstande. Anne 2023 het si wider in dr „Jedermann“-Inszenierig bi de Salzburger Feschtspiil gspiilt, desmool in de Rolle *Gott* un *Teufel*.

D Sarah Viktoria Frick isch Mueter vun eme Chind, dr David Bösch isch Getti vun em. Parallel zue ire Theateraarbet het si Rolle in dr Schwyzer Filmprodukzioone *Lago mio* (2005) un *Das Geheimnis von Murk* (2008) ibernuu.

## Uusglääseni Theaterrolle
* 2009: *Adam Geist* vu dr Dea Loher (das Mädchen) – Reschy: David Bösch
* 2009: *Eine Familie* vum Tracy Letts (Jean Fordham) – Reschy: Alvis Hermanis
* 2010: *Nur Nachts* vu dr Sibylle Berg (Geist 1) – Reschy: Niklaus Helbling
* 2010: *Die heilige Johanna der Schlachthöfe* vum Bertolt Brecht (Johanna Dark) – Reschy: Michael Thalheimer
* 2010: *Stallerhof* vum Franz Xaver Kroetz (Beppi) – Reschy: David Bösch
* 2011: *Der Boxer oder Die zweite Luft des Hans Orsolics* vum Franzobel (Puck) – Reschy: Niklaus Helbling
* 2012: *Onkel Wanja* vum Anton Tschechow (Sofja Alexandrowna) – Reschy: Matthias Hartmann
* 2012: *räuber.schuldengenital* vum Ewald Palmetshofer (Petra) – Reschy: Stephan Kimmig
* 2013: *Der Talisman* vum Johann Nestroy (Salome Pockerl) – Reschy: David Bösch
* 2013: *Mutter Courage und ihre Kinder* vum Bertolt Brecht (Kattrin) – Reschy: David Bösch
* 2014: *Maria Magdalena* vum Friedrich Hebbel (Klara) – Reschy: Michael Thalheimer
* 2015: *Das Käthchen von Heilbronn oder Die Feuerprobe * vum Heinrich von Kleist (Käthchen)
* 2015: *Die Schutzbefohlenen* vu dr Elfriede Jelinek (ooni Rollename)
* 2017: *Die Orestie* vum Aischylos (Elektra)
* 2017: *Ein Sommernachtstraum* vum William Shakespeare (Hermia)
* 2019: *Die Ratten* vum Gerhart Hauptmann (Pauline Piperkarcka)
* 2021: *Fräulein Julie* vum August Strindberg (Christine)
* 2021: *Geschichten aus dem Wiener Wald* vum Ödön von Horváth (Marianne) – Reschy: Johan Simons
* 2023: *Die gefesselte Phantasie* vum Ferdinand Raimund (Vipria) – Reschy: Herbert Fritsch
* 2024: *Orpheus steigt herab* vum Tennessee Williams](Vee) – Reschy: Martin Kušej

## Filmografy
* 2005: *Lago Mio* (Fäärnsehfilm)
* 2013: *Jedermann* (Fäärnsehfilm)
* 2015: *Jack*
* 2017: *Mystery oder: Die Rückkehr des Karl Schmidt*
* 2018: *Zauberer*
* 2018: *100 Dinge*
* 2019: *M – Eine Stadt sucht einen Mörder* (Fäärnsehserie)
* 2020: *Tatort: Der letzte Schrey*
* 2021: *Ich und die Anderen* (Fäärnsehserie)
* 2021: *Kaiserschmarrndrama*
* 2023: *Tatort – Uf em Aff*
* 2024: *Maloney: Goldrausch*
* 2025: *Drunter und Drüber – Chaos auf dem Friedhof* (Fäärnsehserie)

## Heerspiil
* 2014: Thobias Lambrecht/Franziska Müller: *Die Napoleon Bonapartefrau* – Reschy: Johannes Mayr (Heerspiil – SRF)

## Uuszaichnige
* 2003: Daarstellerbryys bim Schauspiilschueldräffe z Graz (*Leonce und Lena – a better day*)
* 2003: Zürcher Oprecht-Bryys fir Jungschauspiiler (gemeinsam mit dr Rula Badeen)
* 2006: Beschti Noowugsschauspiileri vu Nordrhyy-Weschtfaale in dr Umfroog vu *Welt am Sonntag* (*Ein Sommernachtstraum*)
* 2010: Nestroy-Theaterbryys as beschti Noowugsschauspiileri (*Adam Geist*)
* 2011: Nestroy-Theaterbryys as beschti Schauspiileri (*Stallerhof*)
* 2021: Josef Gabriel von Rheinberger-Bryys
* 2022: Dytsche Schauspiilbryys in dr Kategory *Starke Ufdritt* (*Kaiserschmarrndrama*)
* 2022: Nestroy-Theaterbryys as beschti Schauspiileri (*Adern*)

## Weblink

* 
*  (zweete Yydraag)
* d Sarah Viktoria Frick bi dr Agäntuur Scenario
* ''Der Widerspenstigen Kennung'' – Porträt vu dr Martina Schürmann bi kulturwest.de, 01/2009
* Profil bi nrw-buehnen.de (Stand: 2006/07)

## Fueßnote